Il-kriżijiet, il-faqar u ħafna tentattivi madwar id-dinja biex jonqos l-ispazju tas-soċjetà ċivili jeħtieġu l-attenzjoni u l-isforzi kollha tagħna dwar id-drittijiet tal-bniedem. Kuljum niffaċċjaw sitwazzjoni drammatika ta' nies oppressi u mġiegħla jaħarbu mill-konflitti, ta' nisa li qed jissieltu biex jiddefendu d-dinjità u d-drittijiet tagħhom, ta' tfal li spiċċaw fl-iskjavitù, ta' ċittadini li d-drittijiet fundamentali tagħhom huma sistematikament injorati. Il-Pjan ta' Azzjoni li qed inniedu llum isaħħaħ l-impenn tal-UE għad-drittijiet tal-bniedem, u jiffoka fuq l-għoti tas-setgħa lil atturi u organizzazzjonijiet tas-soċjetà ċivili lokali. L-istati membri kollha tal-UE huma magħqudin biex jieħdu azzjoni dwaru Federica Mogherini, Rappreżentant Għoli għall-Affarijiet Barranin u l-Politika ta' Sigurtà Konklużjonijiet tal-Kunsill dwar il-pjan ta' azzjoni dwar id-drittijiet tal-bniedem u d-demokrazija 2015 - 2019 1. Waqt li jilqa' l-Komunikazzjoni Konġunta "Inżommu d-drittijiet tal-bniedem fiċ-ċentru tal-aġenda tal-UE", kif ippreżentata mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u mill-Kummissjoni Ewropea, il-Kunsill jadotta Pjan ta' Azzjoni ġdid dwar id-Drittijiet tal-Bniedem u d-Demokrazija għall-perjodu 2015-2019. B'dan il-Pjan ta' Azzjoni, il-Kunsill jirriafferma l-impenn tal-Unjoni Ewropea li tippromwovi u tipproteġi d-drittijiet tal-bniedem u li tappoġġa d-demokrazija fid-dinja kollha. 2. Abbażi tal-Qafas Strateġiku dwar id-Drittijiet tal-Bniedem u d-Demokrazija u l-Pjan ta' Azzjoni 2012-2014, l-Unjoni Ewropea għamlet progress konsiderevoli fit-titjib tal-impatt u l-koerenza tal-azzjonijiet tagħha dwar id-drittijiet tal-bniedem u d-demokrazija. L-UE kompliet tiżviluppa linji gwida dwar punti kruċjali relatati mad-drittijiet tal-bniedem, għamlet il-ħidma bilaterali għad-drittijiet tal-bniedem u d-demokrazija aktar effettiva, irnexxielha tippromwovi l-azzjoni fil-livell multilaterali, u tejbet l-integrazzjoni tad-drittijiet tal-bniedem fl-azzjoni kollha esterna tal-UE. Il-Kunsill jilqa' wkoll il-ħidma importanti tar-Rappreżentant Speċjali tal-UE għad-Drittijiet tal-Bniedem Stavros Lambrinidis, li jikkontribwixxi ħafna għall-effikaċja, il-koerenza u l-viżibbiltà tal-politika tal-UE dwar id-drittijiet tal-bniedem, u jesprimi appoġġ politiku sħiħ għall-ħidma tiegħu. 3. Il-kriżijiet kumplessi u l-ksur u l-abbuż estensiv tad-drittijiet tal-bniedem u l-libertajiet fundamentali tal-lum il-ġurnata jeħtieġu sforzi dejjem aktar determinati mill-UE. Dan il-Pjan ta' Azzjoni għandu jippermetti lill-UE tindirizza dawn l-isfidi b'azzjoni aktar iffukata, użu sistematiku u kkoordinat tal-istrumenti għad-dispożizzjoni tagħha, u titjib tal-impatt tal-politiki u l-għodod tagħha fuq il-post. L-UE ser tagħmel enfasi speċjali fuq is-sjieda ta', u l-kooperazzjoni ma', l-istituzzjonijiet u l-mekkaniżmi lokali, inklużi l-istituzzjonijiet nazzjonali tad-drittijiet tal-bniedem, kif ukoll is-soċjetà ċivili. L-UE ser tippromwovi l-prinċipji tan-nondiskriminazzjoni, l-ugwaljanza bejn is-sessi u t-tisħiħ tal-pożizzjoni tan-nisa. L-UE ser tiżgura wkoll approċċ komprensiv għad-drittijiet tal-bniedem fil-prevenzjoni u l-indirizzar ta' konflitti u kriżijiet, u tkompli tintegra d-drittijiet tal-bniedem fl-aspetti esterni tal-politiki tal-UE sabiex tiżgura koerenza politika aħjar, b'mod partikolari fl-oqsma tal-migrazzjoni, il-kummerċ u l-investiment, il-kooperazzjoni għall-iżvilupp u l-ġlieda kontra t-terroriżmu. 4. L-UE tibqa' impenjata favur l-implimentazzjoni tal-aġenda sħiħa tad-drittijiet tal-bniedem u d-demokrazija kif hemm rifless fil-Qafas Strateġiku tal-2012 għad-Drittijiet tal-Bniedem u d-Demokrazija, li jkompli jiggwida l-azzjonijiet tal-Unjoni, u fil-linji gwida tal-UE dwar id-drittijiet tal-bniedem, f'Konklużjonijiet tal-Kunsill u dokumenti strateġiċi. L-UE ser tkompli tippromwovi u tiddefendi l-universalità u l-indiviżibbiltà tad-drittijiet kollha tal-bniedem fi sħubija mal-pajjiżi mir-reġjuni kollha, f'kooperazzjoni mill-qrib mal-organizzazzjonijiet internazzjonali u reġjonali, u mas-soċjetà ċivili. L-UE ser iżżid l-isforzi tagħha biex tippromwovi ambjent sigur u abilitanti fejn is-soċjetà ċivili u l-mezzi tax-xandir indipendenti jistgħu jirnexxu. L-UE tenfasizza l-kontribut importanti li l-atturi tas-soċjetà ċivili u d-difensuri tad-drittijiet tal-bniedem jagħtu lill-paċi u s-sigurtà, l-istabbiltà u l-prosperità. 5. Il-Kunsill ifaħħar ir-rwol importanti tar-Rappreżentant Għoli/Viċi President u tal-Kummissjoni Ewropea fil-promozzjoni ta' implimentazzjoni konsistenti u koerenti tal-politika tal-UE dwar id-drittijiet tal-bniedem. Il-Pjan ta' Azzjoni ser jiġi implimentat bl-involviment mill-qrib tal-Parlament Ewropew u b'konsultazzjoni regolari mal-partijiet ikkonċernati rilevanti, b'mod partikolari l-organizzazzjonijiet tas-soċjetà ċivili. L-UE hija impenjata li ttejjeb id-diplomazija pubblika u l-komunikazzjoni dwar l-azzjonijiet tagħha favur id-drittijiet tal-bniedem. Fl-2017 ser isir rieżami intermedju tal-Pjan ta' Azzjoni li ser jikkoinċidi mar-rieżami intermedju tal-istrumenti ta' finanzjament estern sabiex tiġi żgurata koerenza akbar. Il-Kunsill jistieden lis-sħab kollha biex jikkontribwixxu għas-suċċess ta' dan il-Pjan ta' Azzjoni u biex jippromwovu d-drittijiet tal-bniedem u d-demokrazija madwar id-dinja. Konklużjonijiet tal-Kunsill dwar il-pjan ta' azzjoni dwar id-drittijiet tal-bniedem u d-demokrazija 2015 - 2019 Pjan ta' azzjoni tal-UE dwar id-drittijiet tal-bniedem u d-demokrazija - Stqarrija Pjan ta' azzjoni tal-UE dwar id-drittijiet tal-bniedem u d-demokrazija - Skeda informattiva Protezzjoni u promozzjoni tad-drittijiet tal-bniedem (informazzjoni ġenerali) Ara l-paġna tal-laqgħa